L-Unjoni Ewropea ġġedded is-sanzjonijiet kontra l-Belarussja Illum il-Kunsill iddeċieda li jestendi sat-28 ta' Frar 2022 il-miżuri restrittivi mmirati lejn uffiċjali ta' livell għoli responsabbli għar-repressjoni vjolenti u l-intimidazzjoni ta' dimostranti paċifiċi, membri tal-oppożizzjoni u ġurnalisti fil-Belarussja, kif ukoll dawk responsabbli għall-frodi elettorali. Is-sanzjonijiet tal-UE għandhom fil-mira wkoll atturi ekonomiċi, negozjanti prominenti u kumpaniji li jibbenefikaw mir-reġim ta' Alexandr Lukashenko u/jew jappoġġawh. Wara l-elezzjoni presidenzjali frodulenti f'Awwissu 2020 u l-mewġa ta' dimostrazzjonijiet li rriżultaw u li trażżnu b'mod vjolenti mill-awtoritajiet Belarussi, l-UE imponiet sanzjonijiet f'Ottubru, Novembru u Diċembru 2020, u b'hekk indikat lill-atturi politiċi u ekonomiċi responsabbli li l-azzjonijiet u l-appoġġ tagħhom għar-reġim għandhom iġibu magħhom xi piżijiet. Il-miżuri restrittivi jikkonsistu fi projbizzjoni fuq l-ivvjaġġar lejn l-UE u ffriżar tal-assi għall-persuni elenkati – attwalment 88 individwu , inkluż Alexandr Lukashenko – u ffriżar tal-assi applikabbli għal 7 entitajiet . Barra minn hekk, persuni u entitajiet mill-UE huma pprojbiti milli jagħmlu disponibbli fondi lil dawk elenkati, direttament jew indirettament. L-UE qed tissorvelja mill-qrib l-evoluzzjoni tas-sitwazzjoni fil-Belarussja. Fit-22 ta' Frar 2021 il-Kunsill Affarijiet Barranin issottolinja li, fid-dawl tal-ksur kontinwu tal-libertajiet fundamentali u d-drittijiet tal-bniedem, u r-repressjoni tal-poplu u s-soċjetà ċivili tal-Belarussja mill-awtoritajiet, l-UE ser tikkunsidra aktar sanzjonijiet. Barra minn hekk, l-UE ser tkompli tappoġġa lill-poplu Belarussu fit-talba leġittima tiegħu għad-demokrazija, inkluż permezz ta' appoġġ għas-soċjetà ċivili u l-mezzi tax-xandir indipendenti. Relazzjonijiet tal-UE mal-Belarussja, paġna dwar il-politika Belarussja: L-UE timponi t-tielet sensiela ta' sanzjonijiet minħabba r-repressjoni li għaddejja bħalissa, stqarrija għall-istampa 17 ta' Diċembru 2020 Belarussja: Alexandr Lukashenko u 14-il uffiċjal ieħor sanzjonati minħabba r-repressjoni li għaddejja bħalissa, stqarrija għall-istampa 6 ta' Novembru 2020 Belarussja: l-UE timponi sanzjonijiet għar-repressjoni u l-falsifikazzjoni tal-elezzjoni, stqarrija għall-istampa 2 ta' Ottubru 2020 Konklużjonijiet tal-Kunsill dwar il-Belarussja, 12 ta' Ottubru 2020 Kunsill Affarijiet Ġenerali, 22 ta' Frar 2021